יבגני פשוטין

יִבְגֵנִי יוּרִיֵבִיץ' פָּשׂוּטִין (ברוסית: Евгений Юрьевич Пашутин, נולד ב-6 בפברואר 1969 בסוצ'י, רוסיה הסובייטית, ברית המועצות) הוא כדורסלן עבר ומאמן כדורסל רוסי המאמן את קבוצת לוקומוטיב קובאן מהליגה המאוחדת של VTB. אחיו הצעיר הוא הכדורסלן והמאמן זכאר פשוטין, המאמן את ספרטק סנקט פטרבורג. פשוטין שיחק בעמדת הרכז בקבוצות גדולות בברית המועצות כספרטק סנקט פטרבורג, דינמו מוסקבה וצסק"א מוסקבה וגם בישראל - במכבי רעננה. בתואר היחיד שלו בתור שחקן, אליפות ליגת העל הרוסית בכדורסל, זכה עם צסק"א בעונתו האחרונה (2002/2003), ולאחר מכן פרש ממשחק פעיל. בנבחרת רוסיה שיחק פעמיים באליפות העולם בכדורסל (1994, 2002), בשלושה טורנירי יורובאסקט (1995, 1997, 1999) ובאולימפיאדה אחת (2000). פשוטין החל את קריירת האימון שלו בקבוצת הנוער של צסק"א, מיד לאחר שתלה את נעליו. בעונתו היחידה שם זכה עם הקבוצה בטורניר היורוליג לנוער. לאחר עונה מוצלחת זו מונה לעוזר מאמן בקבוצה הבוגרת של צסק"א. במקביל החל לאמן את נבחרת העתודה של רוסיה בכדורסל (דמיטרי שאקולין היה עוזרו), איתה זכה בעונתו הראשונה באליפות אירופה בכדורסל עד גיל 20 בשנת 2005. אחרי עונתו השנייה עבר להקדיש עצמו לתפקיד עוזר המאמן בצסק"א. אחרי ארבע עונות כעוזר מאמן בצסק"א, בהן זכה יחד עם הקבוצה בשני תוארי אליפות היורוליג ועוד שתי הופעות בגמר המפעל, בארבע אליפויות מקומיות ובשלושה גביעי רוסיה, מונה לתפקיד המאמן הראשי בקבוצת ספרטק סנקט פטרבורג. בספרטק אימן עונה אחת עד שנקרא לחזור לצסק"א, הפעם לעמדת המאמן הראשי. בעונתו היחידה במועדון הפאר כעומד בראש צוות האימון, זכה פשוטין באליפות רוסיה ובגביע, והעפיל לפיינל פור היורוליג, אך סיים את תפקידו בתום העונה ובמקומו מונה דושקו וויושביץ'. אחרי העונה בצסק"א עבר לאמן בפעם הראשונה באוניקס קאזאן, ובעונתו הראשונה בקבוצה זכה איתה ביורוקאפ, אחרי שהיא מנצחת ברבע הגמר את יובקזרטה באסקט, בחצי הגמר את צדביטה זאגרב ובגמר את סביליה בתוצאה 92–77. בליגה הרוסית הודחה אוניקס באותה עונה בחצי הגמר, על ידי חימקי מוסקבה, וסיימה במקום השלישי. בליגת ה-VTB סיימה הקבוצה גם כן במקום השלישי, כשהיא מודחת בחצי הגמר על ידי אותה קבוצה. בעונת 2011/2012 סיימה הקבוצה במקום החמישי בליגה הרוסית, אך הגיעה לשלב הגמר של ה-VTB, כשהיא מנוצחת בגמר על ידי צסק"א מוסקבה. עקב זכייתה באליפות היורוקאפ בעונה הקודמת, זכתה הקבוצה בראשות פשוטין בכרטיס לעונת 2011/2012 ביורוליג. במפעל זה העפילה הקבוצה עד לשלב ההצלבה, בו נוצחה בסוויפ של 0–3 על ידי ברצלונה. בסיום אותה עונה עבר פשוטין לאמן את קבוצת לוקומוטיב קובאן, וכבר בעונתו הראשונה בקבוצה זכה עימה באליפות היורוקאפ והגיע איתה עד גמר ליגת ה-VTB. הזכייה במפעל השני בחשיבותו באירופה הקנה ללוקומוטיב כרטיס כניסה לעונת 2013/2014 ביורוליג. בעונה זו הודחה הקבוצה מהיורוליג בשלב 16 הראשונות, אך הגיעה לגמר הגביע הרוסי ולרבע גמר ה-VTB. בסיום העונה חוזהו של פשוטין בקובאן לא הוארך, והוא עבר לאמן לקדנציה שנייה את אוניקס קאזאן. כמו כן, החל מעונה זו לאמן את נבחרת רוסיה בכדורסל. בעונתו הראשונה באוניקס הגיעה הקבוצה לחצי גמר היורוקאפ, אחרי שהחלה את העונה ביורוליג ונשרה בשלב הבתים. בזירה המקומית הגיעה הקבוצה לרבע הגמר. בעונת 2015/2016 הגיעה הקבוצה בהדרכת פשוטין לשמינית גמר היורוקאפ, ולגמר ליגת ה-VTB. בינואר 2016 סיים את תפקידו בנבחרת רוסיה, ובמקומו מונה סרגיי בזראביץ'. אחרי עונה פושרת ב-2016/2017 עזב פשוטין את קאזאן והחל לשמש כעוזר מאמן בקבוצת ויסקונסין הרד, קבוצת הבת של מילווקי באקס בליגת הפיתוח של ה-NBA. אחרי תקופה קצרה חזר לרוסיה, הפעם לאימון קבוצת אבטודור סראטוב, שמאמנה התפטר בשל סיבות אישיות. בסיום העונה עבר לאמן את קבוצת פלקנסטרו קאנטו מהליגה האיטלקית. בינואר 2019 עזב את קאנטו, חזר לאמן את אבטודור סראטוב הרוסית ובדצמבר אותה שנה מונה למאמן לוקומוטיב קובאן. אליפות ליגת העל הרוסית (1): 2002/2003 אליפות העולם בכדורסל: סגנות: 1994 יורובאסקט: מקום 3: 1997 אליפות היורוקאפ (2): 2010/2011, 2012/2013 אליפות הליגה המאוחדת של VTB‏ (1): 2009/2010 אליפות הסופרליגה הרוסית (1): 2009/2010 הגביע הרוסי (1): 2009/2010 אליפות טורניר הנוער של היורוליג (1): 2003/2004 אליפות אירופה בכדורסל עד גיל 20 (1): 2004/2005 אליפות היורוליג (2): 2005/2006, 2007/2008 אליפות הסופרליגה הרוסית (4): 2004/2005, 2005/2006, 2006/2007, 2007/2008 הגביע הרוסי (3): 2004/2005, 2005/2006, 2006/2007 מדיה וקבצים בנושא יבגני פשוטין בוויקישיתוף פרופיל אולימפי, באתר olympedia.org פרופיל, באתר eurobasket פרופיל, באתר פיב"א פרופיל, באתר היורוליג פרופיל מאמן באתר היורוליג פרופיל מאמן באתר הרשמי של אוניקס קאזאן אביתר לנג, פשוט - פשוטין מאמן צסק"א, באתר mynet (כפי שנשמר בארכיון האינטרנט), 14 ביוני 2009 איתן נוח‏, סיפור פשוטין, באתר וואלה, 14 בינואר 2010 אהרל'ה ויסברג, תם עידן מסינה: יבגני פשוטין מונה למאמן צסק"א, באתר ynet, 8 ביוני 2009 מערכת וואלה! ספורט‏, דושקו וויושביץ' חתם בצסק"א מוסקבה, באתר וואלה, 25 ביוני 2010 מערכת וואלה! ספורט‏, יבגני פשוטין מונה למאמן נבחרת רוסיה, באתר וואלה, 29 בנובמבר 2013 Сергей Базаревич утверждён в должности главного тренера мужской сборной России (ברוסית) Evgeny Pashutin este noul antrenor al lui Avtodor Saratov, באתר 24secunde, ‏13 בנובמבר 2017 (ברומנית)